სამია სულუჰუ

სამია სულუჰუ (დ. 27 ღურთუთა, 1960, ზანზიბარიშ ოსულთანე) — ტანზანიალი პოლიტიკოსი, ჩამა ჩა მაპინდუზიშ პარტიაშ მაკათური. ტანზანიაშ მაართა ვიცე-პრეზიდენტი ოსური (2015-2021). ტანზანიაშ მაართა ოსური პრეზიდენტი 2021 წანაშ 18 მელახშე. 2010-2015 წანეფს რდჷ პარლამენტაშ მაკათური ნოღა მაკუნდუჩიშე.

ბიოგრაფია
სამია სულუჰუქ დებადჷ ზანზიბარიშ ოსულთანეს, 1960 წანაშ 27 ღურთუთას. გურაფაშ თებაშ უკული, 1977 წანას მუშობა დიჭყჷ დგეგმარაფაშ დო გოვითარაფაშ ომინისტრეს. 1986 წანას გათჷ მენეჯმენტიშ გოვითარაფაშ ინსტიტუტი (ასე მზუმბეშ უნივერსიტეტი) დო მიპალჷ საჯარე მართუალაშ დიპლომი. 1992-1994 წანეფს გურაფულენდჷ მანჩესტერიშ უნივერსიტეტის დო მიპალჷ ეკონომიკაშ მაგისტრიშ ხარისხი.

პოლიტიკური კარიერა
სამია სულუჰუ პოლიტიკას რე 2000 წანაშე, მუჟამსჷთ გეგშაგორეს ზანზიბარიშ წჷმმარინაფალეფიშ პალატაშ მაკათურო დო პრეზიდენტ ამანი აბეიდ კარუმეშ თარობას მიღჷ მინისტრიშ პორტფელი. 2010 წანას გეგშაგორეს ტანზანიაშ პარლამენტიშ მაკათურო მაკუნდუჩიშ ოგიშაგორუე ოლქიშე, სოდე ხონარეფჯშ 80% მიპალჷ. პრეზიდენტი ჯაკაია კიკვეტექ ქჷდარინ რსხუშ საქმეეფიშ მინისტრო.

2015 წანას მადუდე სოციალისტური პარტიაშ, ჩამა ჩა მაპინდუზიშ ოპრეზიდენტე კანდიდატი ჯინ მაგუფულიქ წჷმარინუ ვიცე-პრეზიდენტალაშ კანდიდატო. , თინეფიშ ტანდემქ გიმორძგჷ ოპრეზიდენტე გიშაგორუეფს. 2021 წანაშ 18 მელახის, ჯონ მაგუფულიშ ღურაშ უკული ქიანაშ პრეზიდენტო გჷნირთჷ. სამია სულუჰუ ქიანაშ ისტორიას მაართა ოსური პრეზიდენტი რე.

რესურსეფი ინტერნეტის
Professional Newsletter Production by Samia Suluhu et al., (PDF) 2005, OUT/NSHU.

სქოლიო

კატეგორია:ტანზანიაშ პრეზიდენტეფი
კატეგორია:ტანზანიაშ ვიცე-პრეზიდენტეფი
კატეგორია:ტანზანიალი პოლიტიკოსი ოსურეფი